A4-0405/97

Ψήφισμα σχετικά με την έκθεση της Επιτροπής για την πρόσβαση στη συνεχή επαγγελματική κατάρτιση στην Ευρωπαϊκή Ένωση (COM(97)0180 - C4-0208/97)

Το Ευρωπαϊκό Κοινοβούλιο,

- έχοντας υπόψη την έκθεση της Επιτροπής COM(97)0180 - C4-0208/97,

- έχοντας υπόψη την έκθεση της Επιτροπής Απασχόλησης και Κοινωνικών Υποθέσεων και τις γνωμοδοτήσεις της Επιτροπής για τα Δικαιώματα της Γυναίκας και της Επιτροπής Πολιτισμού, Νεότητας, Παιδείας και Μέσων Ενημέρωσης (A4-0405/97),

A. λαμβάνοντας υπόψη ότι η έκθεση της Επιτροπής για την πρόσβαση στη συνεχή επαγγελματική κατάρτιση αποτελεί την πρώτη συστηματική προσπάθεια για την ανάλυση και τη σύγκριση καταστάσεων στα κράτη μέλη και για την αξιολόγηση της επιτευχθείσας προόδου στον εν λόγω τομέα,

Β. λαμβάνοντας ωστόσο υπόψη ότι οι εκθέσεις των κρατών μελών στις οποίες βασίζεται το έγγραφο της Επιτροπής δεν παρέχουν επαρκείς ποσοτικές και ποιοτικές πληροφορίες σχετικά με τις διάφορες προσεγγίσεις, τα προγράμματα και τους πόρους που μπορούν να εξευρεθούν στα κράτη μέλη για την προώθηση της πρόσβασης των εργαζόμενων στη συνεχή κατάρτιση,

Γ. λαμβάνοντας υπόψη ότι στατιστικά στοιχεία που χρονολογούνται από το 1993 δείχνουν ότι οι κύριοι παράγοντες που επηρεάζουν το βαθμό πρόσβασης των εργαζόμενων στην κατάρτιση είναι το μέγεθος της εταιρίας, ο τομέας παραγωγής, η ηλικία και η χώρα,

Δ. λαμβάνοντας υπόψη ότι δυστυχώς σ' αυτά τα στοιχεία δεν περιλαμβάνεται δειγματοληπτική έρευνα διαφόρων σημαντικών τομέων απασχόλησης, όπως η δημόσια διοίκηση, η υγεία και η παιδεία, που αποτελούν σημαντικούς τομείς σε πολλά κράτη μέλη, ιδίως για τις γυναίκες[semigr ]

Ε. λαμβάνοντας υπόψη ότι η Επιτροπή δεν χρησιμοποίησε αυτή την ευκαιρία για να αξιολογήσει τη συμβολή που παρέχουν προγράμματα και πρωτοβουλίες της ΕΕ, συγκεκριμένα η πρωτοβουλία ADAPT και το Ευρωπαϊκό Έτος της δια βίου μάθησης, στη διευκόλυνση της πρόσβασης στη συνεχή επαγγελματική κατάρτιση,

ΣΤ. λαμβάνοντας υπόψη ότι η πρόσβαση στη συνεχή επαγγελματική κατάρτιση θα πρέπει επίσης να εξετάζεται σε στενή σχέση με πολιτικές που στοχεύουν στην αύξηση της απασχολησιμότητας του ενεργού πληθυσμού και στη διευκόλυνση της απόκτησης επαγγελματικών προσόντων, στην προώθηση της δια βίου μάθησης και στη βελτίωση της ανταγωνιστικότητας των επιχειρήσεων,

Ζ. λαμβάνοντας υπόψη ότι οι πρωτοβουλίες προώθησης της πρόσβασης στη συνεχή επαγγελματική κατάρτιση θα πρέπει να αποτελούν μέρος ενός ευρύτερου πλαισίου πολιτικής με στόχο το συνδυασμό ευκαιριών κατάρτισης για τους απασχολούμενους με εργασιακές εμπειρίες που συνδέονται με την κατάρτιση για τους άνεργους,

Η. λαμβάνοντας υπόψη ότι αυτό απαιτεί συνεννόηση σε όλα τα επίπεδα, συμπεριλαμβανομένης της Ευρωπαϊκής Ένωσης, μεταξύ των υπευθύνων για αυτές τις διαφορετικές πολιτικές,

Θ. λαμβάνοντας υπόψη ότι φαίνεται πως υπάρχει συναίνεση μεταξύ όλων των μερών για την ανάγκη θέσπισης ενός μόνιμου συστήματος αναφοράς για την πρόσβαση στη συνεχή επαγγελματική κατάρτιση,

Ι. επιδοκιμάζοντας το γεγονός ότι οι κοινωνικοί εταίροι σε κοινοτικό επίπεδο συμφωνούν για τη σπουδαιότητα των ακόλουθων παραγόντων για την προώθηση της πρόσβασης στη συνεχή επαγγελματική κατάρτιση:

- εξασφάλιση συστημάτων καθοδήγησης,

- διάδοση της χρήσιμης πρακτικής,

- ορθή και ευρεία υποδομή γνώσεων και γενικών ικανοτήτων επί των οποίων μπορούν να απαπτυχθούν ευέλικτες και νέες ικανότητες,

- ανάγκη για ειδική προσοχή στην ενίσχυση των ΜΜΕ και των μεμονωμένων ατόμων με περιορισμένες ικανότητες,

- καταμερισμένη ευθύνη για κατάρτιση μεταξύ εργοδοτών, εργαζόμενων και εθνικών κυβερνήσεων,

- ανάπτυξη νέων μεθόδων κατάρτισης με τη χρήση τεχνολογίας πληροφόρησης και επικοινωνίας,

- βελτίωση των συστημάτων διαπίστευσης και αναγνώρισης που παρέχει τη δυνατότητα επαγγελματικής και γεωγραφικής κινητικότητας,

- συγκέντρωση περισσότερο αξιόπιστων και αναλυτικών στοιχείων από τα κράτη μέλη,

- περισσότερο αποτελεσματική και συντονισμένη χρήση κοινοτικών πόρων,

ΙΑ. λαμβάνοντας ωστόσο υπόψη ότι διαφωνούν σχετικά με τον τύπο δράσης που θα πρέπει να αναληφθεί για τη βελτίωση αυτών των παραγόντων και σχετικά με το επίπεδο στο οποίο θα πρέπει να αναληφθεί η δράση,

ΙΒ. λαμβάνοντας υπόψη ότι αυτό αποτελεί σοβαρό εμπόδιο για την υλοποίηση του πρώτου προσανατολισμού δράσης που εισηγείται η Επιτροπή, δηλαδή της δημιουργίας σε κοινοτικό επίπεδο εκ μέρους των κοινοτικών κοινωνικών εταίρων των κοινών συνθηκών για διευκόλυνση της πρόσβασης,

ΙΓ. λαμβάνοντας υπόψη ότι ο δεύτερος προσανατολισμός δράσης, δηλαδή το να προσλάβει κανονικό χαρακτήρα η έκθεση για την πρόσβαση στη συνεχή επαγγελμτική κατάρτιση, δεν μπορεί να επιτευχθεί χωρίς τη θέσπιση σε επίπεδο Ευρωπαϊκής Ένωσης κοινών δεικτών απόδοσης,

ΙΔ. λαμβάνοντας υπόψη ότι ο τρίτος προσανατολισμός δράσης, δηλαδή η χρηματοδότηση πρότυπων προγραμμάτων ειδικά προσαρμοσμένων στο ζήτημα της πρόσβασης στην επαγγελματική κατάρτιση, θα πρέπει να εξετασθεί στο πλαίσιο της προσεχούς συζήτησης σχετικά με το μέλλον των προγραμμάτων εκπαίδευσης και κατάρτισης της Ένωσης,

1. υποστηρίζει την περαιτέρω παρακολούθηση των τάσεων στην αγορά εργασίας, με στόχο τη διακρίβωση της μετατόπισης ή μεταβολής των απαιτήσεων για προσόντα του εργατικού δυναμικού[semigr ] παρατηρεί ότι η παρακολούθηση είναι ζωτικής σημασίας για τη διαμόρφωση πολιτικών για τη συνεχή επαγγελματική κατάρτιση[semigr ]

2. υποστηρίζει την έγκριση σε επίπεδο Ευρωπαϊκής Ένωσης κοινών ποιοτικών και ποσοτικών δεικτών με στόχο τη θέσπιση ενός μόνιμου συστήματος παρακολούθησης και αναφοράς για την πρόσβαση στην επαγγελματική κατάρτιση και θεωρεί ότι το EUROSTAT και το CEDEFOP θα μπορούσαν να διαδραματίσουν κάποιο ρόλο στην υλοποίηση αυτού[semigr ] καλεί την Επιτροπή να υποβάλει προτάσεις προς το σκοπό αυτό[semigr ]

3. επισημαίνει ότι θα πρέπει να δοθεί περισσότερο βάρος στο ακριβή καθορισμό και το σαφή διαχωρισμό των διαφόρων θεμάτων, ώστε να καταστεί δυνατή η σύγκριση των πορισμάτων στα οποία θα έχουν καταλήξει οι διάφορες χώρες[semigr ]

4. ζητεί από την Επιτροπή και τα κράτη μέλη να λάβουν ιδιαιτέρως υπόψη τις συνέπειες των πολιτικών συνεχούς επαγγελματικής κατάρτισης για τις εργαζόμενες γυναίκες κατά την κατάρτιση της επόμενης έκθεσης[semigr ]

5. πιστεύει ότι θα πρέπει να αναληφθεί περαιτέρω ερευνητική δράση σε σχέση με την ποσότητα και την ποιότητα της επαγγελματικής κατάρτισης που παρέχεται στους άνεργους και στους εργαζόμενους με χαμηλά προσόντα, συμπεριλαμβανομένων των εργαζομένων μεγάλης ηλικίας, και προτρέπει την Επιτροπή να παράσχει αυτές τις πληροφορίες με ανακοίνωσή της στο εγγύς μέλλον[semigr ]

6. καλεί την Επιτροπή να υποβάλει συγκεκριμένες προτάσεις με στόχο τον εντοπισμό και την ευρύτερη διάδοση χρήσιμων πρακτικών, εμπειριών και τεχνογνωσίας που έχουν αναπτυχθεί με τη συνδρομή πόρων και προγραμμάτων της Κοινότητας ή από τα ίδια τα κράτη μέλη, ιδιαίτερα μέσω εμπορικών εκθέσεων για την πρόσβαση στην κατάρτιση και την εκπαίδευση που θα πραγματοποιούνται σε ολόκληρη την Ένωση προς όφελος εκπαιδευτών, εκπαιδευόμενων, εργοδοτών, συνδικαλιστικών οργανώσεων και διαμορφωτών πολιτικής[semigr ]

7. θεωρεί ότι οι κοινωνικοί εταίροι σε κοινοτικό και εθνικό επίπεδο θα πρέπει να συμμετάσχουν στη διοργάνωση των ανωτέρω εμπορικών εκθέσεων, δεδομένης της ευθύνης που μοιράζονται με τις δημόσιες αρχές για την εξασφάλιση πρόσβασης στη συνεχή επαγγελματική κατάρτιση[semigr ]

8. καλεί την Επιτροπή, στο πλαίσιο του Ευρωπαϊκού Κοινωνικού Ταμείου, συγκεκριμένα του άρθρου 6 του κανονισμού του ΕΚΤ και της πρωτοβουλίας ADAPT, καθώς και στο πλαίσιο του προγράμματος LEONARDO, να χρηματοδοτήσει κατά τρόπο συνεκτικό και συντονισμένο πρότυπα προγράμματα για την εξασφάλιση υπηρεσιών αξιολόγησης και καθοδήγησης και την ανάπτυξη συστημάτων πρόβλεψης προσόντων[semigr ]

9. φρονεί ότι η επαγγελματική κατάρτιση πρέπει να στοχεύει στην ίση μεταχείριση των δύο φύλων στην αγορά εργασίας και γι´ αυτό το λόγο πρέπει να προωθεί μη σεξιστική πρόσβαση στην επαγγελματική κατάρτιση η οποία, μέσω θετικών δράσεων, θα αναπτύσσει το επαγγελματικό φάσμα δυνατοτήτων των γυναικών[semigr ]

10. εμμένει ότι η επαγγελματική κατάρτιση θα πρέπει να γίνει πιο προσιτή στις γυναίκες με το να λαμβάνονται υπόψη οι ιδιαίτερες ανάγκες τους (όπως οι ευθύνες τους για τη φύλαξη τέκνων, οι άτυπες μορφές εργασίας, η εποχιακή εργασία, και ιδίως η μερική απασχόληση κλπ.), γεγονός που θα μπορούσε να επιτευχθεί με την εντονότερη στόχευση και τη δημιουργία ειδικών σειρών μαθημάτων, προσαρμοσμένων στις απαιτήσεις και ανάγκες των γυναικών[semigr ]

11. εμμένει ιδίως ότι πρέπει να βελτιωθεί για τις γυναίκες που εργάζονται σε ΜΜΕ, καθώς και για τις γυναίκες επιχειρηματίες, η πρόσβαση στην επαγγελματική κατάρτιση και τη δια βίου μάθηση, με στόχο την ενθάρρυνση των γυναικών να ανοίξουν δικές τους επιχειρήσεις και την παροχή σε αυτές τις γυναίκες των ικανοτήτων που απαιτούνται για την πλήρη εκμετάλλευση της νέας τεχνολογίας στον τόπο εργασίας[semigr ]

12. είναι της άποψης ότι, υπό το πρίσμα των σχεδίου κατευθυντηρίων γραμμών για την απασχόληση που εξέδωσε η Επιτροπή και των συμπερασμάτων της Συνόδου Κορυφής για την Απασχόληση της 21ης Νοεμβρίου 1997, η πρόσβαση στη συνεχή επαγγελματική κατάρτιση δεν μπορεί να εξετάζεται απομονωμένη από άλλα ζητήματα που συνδέονται με την απασχόληση, όπως ο χρόνος εργασίας και η οργάνωση της εργασίας, και ως εκ τούτου καλεί την Επιτροπή να αυξήσει τις προσπάθειές της προς μεγαλύτερο συντονισμό μεταξύ των πρωτοβουλιών που αναλαμβάνονται και των πολιτικών που επιδιώκονται από τις υπηρεσίες που είναι αρμόδιες γι' αυτούς τους δύο τομείς πολιτικής[semigr ]

13. είναι της γνώμης ότι αυτό θα πρέπει επίσης να έχει ως αποτέλεσμα μια περισσότερο συντονισμένη προσέγγιση μεταξύ προγραμμάτων που έχουν σχέση με την αγορά εργασίας (π.χ. το Ευρωπαϊκό Κοινωνικό Ταμείο) και προγραμμάτων που έχουν σχέση με την κατάρτιση (LEONARDO)[semigr ]

14. καλεί την Επιτροπή να λάβει υπόψη την ανωτέρω επιτακτική ανάγκη κατά τη συζήτηση σχετικά με το μέλλον των διαρθρωτικών ταμείων και σχετικά με την επέκταση των προγραμμάτων εκπαίδευσης και κατάρτισης[semigr ]

15. καλεί τους κοινωνικούς εταίρους να καταλήξουν σε συμφωνία σχετικά με ορισμένα από τα ζητήματα κοινού ενδιαφέροντος που προσδιορίζονται στο παρόν ψήφισμα και πιστεύει ότι εάν εντός λογικού χρονικού διαστήματος δεν έχει επιτευχθεί συμφωνία η Επιτροπή θα πρέπει να εισηγηθεί δικές της προτάσεις βασισμένες στο άρθρο 127 της Συνθήκης[semigr ]

16. χαιρετίζει το γεγονός ότι η Επιτροπή στις κατευθυντήριες γραμμές που προτείνει για την απασχόληση καλεί τους κοινωνικούς εταίρους να συνάψουν όσο το δυνατόν συντομότερα μια συμφωνία-πλαίσιο που θα ανοίξει τους χώρους εργασίας στην επαγγελματική κατάρτιση[semigr ] ωστόσο είναι της άποψης ότι αυτό θα πρέπει να συνδεθεί άμεσα με πρωτοβουλίες που στοχεύουν στον εκσυγχρονισμό της οργάνωσης εργασίας[semigr ]

17. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο Κοινωνικών Υποθέσεων καθώς και το Συμβούλιο Παιδείας, την Οικονομική και Κοινωνική Επιτροπή και τους κοινωνικούς εταίρους σε κοινοτικό επίπεδο.